Forhandlingerne om en 2025-plan bryder sammen før eller siden. Derfor kan Løkke lige så godt udskrive valg nu, mener DF-næstformand.

Liberal Alliances ultimative trusler gør reelle forhandlinger umulige. Og derfor kan statsminister Lars Løkke Rasmussen (V) lige så godt tage konsekvensen nu og udskrive valg.

Sådan lyder den opsigtsvækkende melding nu fra Dansk Folkepartis næstformand Søren Espersen tirsdag morgen – få timer inden, at statsministeren går på Folketingets talerstol og holder officielt skyder det politiske efterår i gang.

- Hvis jeg var i Lars Løkkes sko – hvilket jeg jo ikke er – ville jeg nok se at få det valg overstået. Eller få indkaldt til en dronningerunde, så vi kunne få noget nyt liv. Det kunne han jo passende gøre lige her (i forbindelse med åbningstalen, red.), siger Søren Espersen til TV 2.

Samuelsen gentager trusler

Anledningen til Espersens opfordring er, at Liberal Alliances politiske leder Anders Samuelsen tirsdag endnu engang har slået fast, at han agter at vælte regeringen, hvis ikke han får sin vilje om en lettelse af topskatten på fem procentpoint. Dét har Dansk Folkeparti i klare vendinger afvist at ville gå med til, og dermed ser der ikke ud til at være et flertal, der er villige til at imødekomme Samuelsen.

- Når hans (Løkkes, red.) valg reelt er, om det bryder sammen nu eller om tre måneder, så synes vi ligeså godt, at han kan få gjort det nu. Det er hans beslutning, og hvad han gør støtter vi ham i. Men det er en usikker situation, siger Søren Espersen.

Han langer samtidig ud efter Anders Samuelsens utraditionelle forhandlingsstrategi, hvor LA-lederen igen og igen har truet med at vælte regeringen.

- Jeg synes ikke, han kan være det bekendt. Hvis ideen er at skabe et forpestet forhandlingsklima, har han i hvert fald opnået det. Vi andre forsøger at få et eller andet til at hænge sammen, og over det hele hænger det der damoklessværd – og derfor kommer der ingen ordentlige forhandlinger, siger Søren Espersen.

Thulesen: Op til Løkke

Dansk Folkepartis formand, Kristian Thulesen Dahl, ville efterfølgende ikke gentage sin næstformands opfordring til statsministeren:

- Søren Espersen har sagt, hvad han ville gøre, hvis han var Løkke. Og fred være med det. Det er selvfølgelig op til Lars Løkke selv at vurdere, hvad der er det rigtige at gøre, i den situation vi står i nu, siger Thulesen til TV 2.

Men hvad mener du er det rigtige at gøre?

- Jamen, jeg vil overlade det til statsministeren. Det vi bare kan konstatere er, at meget de seneste måneder har stået i stampe af en diskussion omkring topskat. Og det kan ikke være sådan, at vi ikke kan lave noget politik, fordi vi hele tiden har en diskussion om fem procent topskattelettelser.

Dansk Folkepartis formand vil ikke gentage sin næstformands opfordringen til statsministeren om at udskrive valg.

Ifølge Søs Marie Seerup, politisk kommentator, forsøger Thulesen dermed at korrigere sin næstformands opsigtsvækkende udmelding.

- Det her er Dansk Folkepartis formand, der trækker momsen fra den melding, som næstformanden kom med tidligere i dag. Thulesen vil ikke have, at Dansk Folkeparti skal få ansvaret for at være dem, der siger, at de her forhandlinger ikke fører nogle vegne hen, siger hun.

Statsminister Lars Løkke Rasmussen går på Folketingets talerstol og holder sin åbningstale kl. 12.